钦定古今图书集成/明伦汇编/交谊典/第047卷 > 《太子张舍人遗织成褥段》前人
## 钦定古今图书集成/明伦汇编/交谊典/第047卷 > 《太子张舍人遗织成褥段》前人

“客从西北来，遗我细织成。开缄风涛涌，中有掉尾鲸。
逶迤罗水族，琐细不足名。客云充君褥，承君终宴荣。
空堂魑魅走，高枕形神清。领客珍重意，顾我非公卿。
留之惧不祥，施之混柴荆。服饰定尊卑，大哉万古程。
今我一贱老，短褐更无营。煌煌珠宫物，寝处祸所婴。
叹息当路子，干戈尚纵横。掌握有权柄，衣马自肥轻。”
李鼎死岐阳，实以骄贵盈。来瑱赐自尽，气豪直阻兵。
昔闻黄金多，坐见悔吝生。奈何田舍翁，受此厚贶情。
锦鲸卷还客，始觉心和平。振我麄席尘，愧客茹藜羹。